**Andris Lapiņš** (dzimis 1970. gada 8. oktobrī) ir latviešu operdziedātājs, tenors, Latvijas Nacionālā operas un baleta solists.

Biogrāfija
----------

No 1994. līdz 1998. gadam Andris Lapiņš studējis Jāzepa Vītola Latvijas Mūzikas akadēmijā (JVLMA) profesora Bruno Egles klasē, ieguvis bakalaura grādu operdziedāšanā, koncertdziedāšanā un mūzikas pedagoģijā diriģenta, profesora Viestura Gaiļa vadībā. Piedalījies vairāk nekā simts JVLMA Operstudijas Figaro izrādēs. Operstudijā Figaro kopš 1996. gada dziedājis vairākas spilgtas lomas (Ragana E. Humperdinka operā "Ansītis un Grietiņa", Almaviva Dž. Rosīni operā "Seviļas bārddzinis", Cintis J. Kalniņa operā "Lolitas brīnumputns" u.c.). Profesionālās iemaņas pilnveidojis pie vokālajiem pedagogiem gan Latvijā, gan ārzemēs.

Pēc Latvijas Mūzikas akadēmijas absolvēšanas 1998. gadā Andris Lapiņš uzsāka darbu Latvijas Nacionālajā operā un baletā. Andris Lapiņš ir piedalījies arī operešu (Latvijas Operetes fonds) un lielo mūzikas formu iestudējumos Latvijā, kā arī ārvalstīs.
2006. gadā Andris Lapiņš piedalījies *The European Opera Centre* (Liverpūle, Lielbritānija) rīkotajā operdziedātāju konkursā, kur izturējis 500 dalībnieku atlasi un piedalījies Morisa Ravēla operas "Bērns un burvības" iestudējumā (diriģents Lorāns Pijo).
2006. gadā piedalījies arī *Royal Liverpool Philharmonic* un *European Opera Centre* operu speciāliestudējumos "Dmitrijam Šostakovičam — 100" diriģenta Vasilija Petrenko vadībā. Tāpat par godu D. Šostakoviča simtgadei Anglijas studijas *Avio Record* ierakstītajā CD Andris Lapiņš ir iedziedājis lomas — Rotšilds (Fleišmans "Rotšilda vijole") un Krugels (Šostakovičs "Spēlmaņi").

2007. gadā Andris Lapiņš piedalījies viesizrādēs ar Noplukušā zemnieķela lomu D. Šostakoviča operas "Mcenskas apriņķa lēdija Makbeta" izrādē Sicīlijā, Katānijas Masimo Bellīni operteātrī. 2007. gadā šo lomu dziedājis arī uz Maskavas Lielā teātra skatuves, kā arī Remendado lomu Ž. Bizē operā "Karmena", bet 2013. gadā turpat dziedājis Trikē lomu P. Čaikovska operā "Jevgeņijs Oņegins". Noplukušā zemnieķeļa lomu izpildījis arī Viļņas Kongresu namā, Honkongas Mākslas festivālā, Duisburgas operā Vācijā un citur.

Kā solists Andris Lapiņš dziedājis Vācijā, Honkongā, Taivānā, Dalhallas operfestivālā Zviedrijā, Francijā, Austrijā, Itālijā, Igaunijā, Lietuvā, Lielbritānijā un citviet pasaulē.
Andris Lapiņš dziedājis virkni tenora solo, tai skaitā: Kārļa Orfa *Carmina Burana*, Hektora Berlioza "Rekviēmā", Džoakīno Rosīni *Stabat mater*, Endrū Loida Vebera "Rekviēmā", Riharda Dubras "Kantātē".
Vairāki komponisti speciāli Andrim Lapiņam rakstījuši lomas, ņemot vērā viņam raksturīgo augšējo reģistru un spēju dziedāt raksturlomas: Andris Dzenītis operā "Dauka" (Klibais skolotājs), Kristaps Pētersons operā "Mihails un Mihails spēlē šahu" (Melnais Zirgs), Jānis Lūsēns operā "Leļļu opera" (Karabass-Barabass), Ēriks Ešenvalds operā "Augļu koks ir Jāzeps" (Maizes cepējs), Valts Pūce mūziklā "Velniņi" (Laupītājs) un citi.

Operas solista lomas
--------------------

* Cīps J.Lūsēna operā "Putnu opera",
* Noplukušais zemnieķelis D.Šostakoviča operā "Mcenskas apriņķa lēdija Makbeta",
* Ragana E.Humperdinka operā "Ansītis un Grietiņa",
* *La théière*, *Le petit vieillard*, *La rainette* M.Ravēla operā *L'enfant et les sortilèges* ("Bērns un burvības"),
* Trikē P.Čaikovska operā "Jevgenijs Oņegins",
* Piedzēries kazaks P.Čaikovska operā "Mazepa",
* Zupans J.Štrausa operetē "Čigānu barons",
* Bazils Bazilovičs F.Lehāra operetē "Grāfs fon Luksemburgs",
* Klibais skolotājs A.Dzenīša operā "Dauka",
* Krabju pārdevējs (*Crab Man*) Dž.Geršvina operas "Porgijs un Besa" koncertiestudējumā,
* Bardolfs Dž.Verdi operā "Falstafs".

Atsauces
--------

1. 1 2  «Pats sev kritiķis. Dziedātājs Andris Lapiņš un viņa augstais do». klasika.lsm.lv.
2. ↑  Andris Lapiņš debitē Liverpūles Karaliskajā filharmonijā
3. ↑  Tenors Andris Lapiņš iedziedājis divas lomas Anglijā izdotā diskā
4. ↑  «Andris Lapiņš». andrislapins.com.
5. ↑  «CARL ORFF - Carmina Burana - Andris LAPINS - Tenor aria - Olim Lacus Colueram». YouTube.
6. 1 2  «Andris Lapiņš». andrislapins.com.
7. ↑  Operas tenors Andris Lapiņš sesto reizi dziedās Karmenā (AUDIO)[novecojusi saite]
8. ↑  «Andris Lapins, Karabass Barabass, Leļļu opera/ Karabas Barabas,The Puppet's Opera». YouTube.
9. ↑  «Andris Lapins, Šarlatāna gabals, Mūzikls Velniņi». YouTube.
10. ↑  «Andris Lapins, Imants Erdmans - Laupītāju dziesma, Mūzikls Velniņi». YouTube.
11. ↑  «Andris Lapins». YouTube.
12. ↑  «Andris Lapins, Moris Ravel opera - L'Enfant et les sortilèges - La theiere». YouTube.
13. ↑  «Andris Lapins, Moris Ravel opera - L'Enfant et les sortilèges - le petit vieillard». YouTube.
14. ↑  «Andris Lapins, Dainis Skutelis - Triquet (Trikē), Eugene Onegin». YouTube.
15. ↑  «Tenor - Andris Lapins - Tchaikovsky - opera Mazeppa - Act2 - A drunken cossack». YouTube.
16. ↑  Cēsīs un Liepājā būs skatāms Gēršvina operas «Porgijs un Besa» koncertiestudējums
17. ↑  «Andris Lapins, CrabMan, George Gershwin "Porgy and Bess"». YouTube.
18. ↑  "Falstafs" tuvojas skatuvei: Siguldas Opermūzikas svētki jau nedēļas nogalē
19. ↑  Operas *Falstafs* recenzija. Verdi satīras un humora atspulgs

Ārējās saites
-------------

* Oficiālā tīmekļa vietne